Nagu Bacon, nõnda hiilgas eksaktteaduste alal ka Pascal - nagu temagi, oli ta särav esseist. Mitmeti on need mehed küll vastandid, mil­lest suuremaid oleks raske leida. Inglane on empiirik, kogemusliku maa­ilma avastaja ja korraldaja, prantslane matemaatik ja metafüüsik. Baconi esseed õpetavad praktilist suhtumist ellu, Pascali omad püüavad leida lähtekohti, mis ulatuvad üle kogemuste. "lgavesed küsimused", usund ei leia briti lordilt palju tähelepanu, kuid prantslast nad huvitavad  kirgli­kult, moodustades kogu tema ilmavaate tuuma ja tipu. Ka Pascali puhul ei või olla juttu familiaarsusest, kuid vorm tema "Pensees"-nimelises köi­tes on vaba, haarav huvi käsiteldavate, elu ja surma puudutavate prob­leemide vastu laseb ta tunnetel esile voolata läbi mõttelise formulatsiooni täpsuse. Just neis tema "katsetes" leiame suurimal määral inimest kõigi tema kartuste ja lootustega.